  Туспуктэм: vk.com (Александр Бречалов) Наталия Сильвестрова Сарапулын ньыль этажъем выль поликлиника пуктыны кутскизы. Пуктӥськон интыын техникаен ужало ни, музъемез ӵошкато. Со сярысь Удмуртилэн тӧроез Александр Бречалов «ВКонтакте» мерлыко вотэсысь бамаз ивортӥз. Выль эмъяськонниын терапевтлэн но сюбег ӧръёсъя эмчиослэн висъетъёссы, возьман интыос луозы. Диагностика лэсьтон туала центр радъялозы, озьы ик пыктос (онкологической) висёнъёсын курадӟисьёслы амбулаторной юрттэт сётонъя центр кылдытыны малпало. «Здравоохранение» йӧскалык ӵектос улсын эмъюртэ магнитно-резонансной но компьютерной томографъёс, УЗИ лэсьтон аппаратъёс но мукет туала тӥрлык басьтозы. Поликлиника борды 23 сюрс адями юнматэмын луоз. Ужъёсты 2024-тӥ ар пумозь йылпумъяны чаклало. Тодэ вайытом, 2023-тӥ арын Удмуртиын вить амбулатория пуктозы: Вотка, Пичи Пурга, Дэри, Алнаш но Сарапул ёросъёсын. Ньыляз ёросын ужъёс мыно ини. Тегъёс: лэсьтӥськон эмъяськонниос Сарапул Удмуртия  